LANNA ร่วง 3% คาดขายทำกำไร หลังแรลลี่ยาว
LANNA ร่วง 3% มาที่ 22.80 บ. ด้วยมูลค่าซื้อขาย 472 ลบ. คาดนักลงทุนขายทำกำไร หลังราคาแรลลี่ยาว เก็งงบไตรมาส 2 โตแกร่ง ตามราคาถ่านหินปรับตัวขึ้น โบรกเคาะเป้า 26 บ.
LANNA ร่วง 3% มาที่ 22.80 บ. คาดนักลงทุนขายทำกำไร หลังราคาแรลลี่ยาว เก็งงบไตรมาส 2 โตแกร่ง
27 ก.ค. 2565

ผู้สื่อข่าวรายงานว่า วันนี้ (27 ก.ค.65) ราคาหุ้น บริษัท ลานนารีซอร์สเซส จำกัด (มหาชน) หรือ LANNA ล่าสุด ณ เวลา 15:58 น. อยู่ที่ 22.80 บาท ลบ 0.70 บาท หรือ 2.98% สูงสุดที่ระดับ 23.70 บาท ต่ำสุดที่ระดับ 22.30 บาท ด้วยมูลค่าซื้อขาย 472.49 ล้านบาท ทั้งนี้ราคาหุ้น LANNA ปรับตัวลดลง คาดนักลงทุนขายทำกำไร หลังราคาหุ้นปรับตัวขึ้นอย่างต่อเนื่อง

โดย บล.จีเอ็มโอ-แซด คอม ระบุในบทวิเคราะห์ว่า คาดว่าแนวโน้มผลการดำเนินงานของ LANNA ในไตรมาส 2/2565 จะมีการเติบโตเทียบไตรมาสก่อนหน้าจากไตรมาส 1/2565 ทำจุดสูงสุดใหม่ เนื่องจาก ค่าเฉลี่ยราคาถ่านหิน ICI ที่ยังอยู่ในระดับสูงหรือ เฉลี่ย OTD อยู่ที่ 93.8 เหรียญฯต่อต้น (โต 15.7% เทียบไตรมาสก่อนหน้า และ โต 79% เทียบช่วงเดียวกันของปีก่อน) และรัฐบาลอินโดฯไม่ มีการออกเกณฑ์ห้ามการส่งออกถ่านหินหลังจากที่เหมืองถ่านหินในประเทศสามารถส่ง มอบถ่านหินไปยังโรงไฟฟ้าได้ตามสัญญาที่ 25% ของถ่านหินทั้งหมด
ทั้งนี้เนื่องจากกำไรสุทธิไตรมาส 1/2565 ที่ได้รายงานออกมา คิดเป็นกว่า 36% ของประมาณการปี 2565 เดิม ประกอบกับแนวโน้มผลการดำเนินงานที่น่าจะดีขึ้นในช่วงที่เหลือของปี เป็น ผลให้ปรับประมาณการกำไรปี 2565-2566 ขึ้นปีละ 14% และ 5% ตามลำดับ จาก การปรับสมมติฐานราคาถ่านหิน ICI เฉลี่ยขึ้นเป็น 85 และ 65 เหรียญฯต่อตัน ตามลำดับ โดยรวมคาดกำไรสุทธิของ LANNA ปี 2565 เติบโต 23.9% เทียบช่วงเดียวกันของปีก่อน ทำจุดสูงสุดใหม่ที่ 1,952 ล้านบาท
โดยราคาเหมาะสมของ LANNA ปี 2565 ภายใต้ประมาณการใหม่ ซึ่งวิธี Prospective PER จากค่าเฉลี่ยย้อนหลัง 3 ปี -1.0 SD ที่ 7.0 เท่า สะท้อนความเสี่ยงรอบด้าน อาทิ สงคราม รัสเซีย-ยูเครน ที่อาจกระทบต้นทุนของบริษัทฯในหลายๆด้าน ได้ราคาเหมาะสมที่ 26 บาท คาดหวังปันผลปีนี้ได้สูงกว่า 10% ปรับคำแนะนำเป็น “ซื้อ”